ས་ཤིང་། ཚུར་ཉེ་བ་བྱུང་ན་སྐད་ཅིག་ལ་གཞོབ་ཐུལ་གྱིས་ཚིག་པར་བསམ་ལ། མཱ་ཧཱ་ཀ་ལ་བཟླ། ཐུན་འཇོག་ཁར་ཤཱ་ས་ན་ཉེར་གཅིག་ཙམ་རེ་བཟླས་ལ། མཐར་ཡང་བླ་མའི་རྣལ་འབྱོར་བསྒོམ་སྟེ་གསོལ་བ། དུང་བ་ཇི་ཙམ་ནུས་ཀྱི་བར་དུ་བཏབ་ལ་བླ་མ་རང་ལ་བསྟིམ། དགེ་བ་བསྔོ་བ་ལ་སོགས་པ་ཚུལ་བཞིན་བྱས་ཏེ། དེ་ལྟ་བུའི་ཚུལ་གྱིས་ཐོ་རངས་ནས་ཉི་མ་ཤར་ཚུན་ཚ་བ་ཐོན་ནས་ཉི་མ་ཕྱེད་ཚུན། ཕྱེད་ཡོལ་ནས་ཉི་མ་རྒས་ཚུན། ཉི་མ་རྒས་ནས་ནམ་ཕྱེད་ཚུན་ཏེ། མདོར་ན་འཆར་ནུབ་གཉིས་དང་། ཕྱེད་གཉིས་ནི་ཏིང་ངེ་འཛིན་འཇིག་པའི་དུས་ཡིན་པས། དེ་དག་ལ་ཐུན་མཚམས་ཁེལ་ངེས་པར་བྱ། ཚོད་མ་སྐོལ་མཁན་གྱི་གཡོག་ཡོད་པའམ། མེད་ན་རང་ཉིད་ཀྱི་ལངས་ལ་ཐུག་པ་བསྐོལ་ཞིང་ཐུགས་དམ་གཞན་བྱེད་དགོས་པ་ལ་སོགས་པའི་ཐུན་མཚམས་ཀྱི་བྱ་བ་རྣམས་བྱེད། དེ་ནས་སྔ་ཐུན་ལ་ཞུགས་ནས། ཉི་མ་ཕྱེད་ཙམ་གྱི་ཚེ་ཐུན་གྲོལ་ནས་ཐུན་མཚམས་ཀྱི་བྱ་བ་རྣམས་བྱེད། དེ་ནས་དགོང་ཐུན་ལ་ཞུགས་ནས། ཉི་མ་རི་རྩེ་ལ་ནུབ་ཙམ་གྱི་ཚེ་ཐུན་གྲོལ་ནས་སྔར་ལྟར་ཐུན་མཚམས་ཀྱི་བྱ་བ་རྣམས་བྱེད། དེ་ནས་སྲོད་ཐུན་ལ་འཇུག གཏོར་བསྔོ་ཡང་ཐུན་རེ་རེའི་མཇུག་ཏུ་རེ་རེ་བྱ་སྟེ། ན་བ་བྱུང་ན་ཡང་ཐུན་བཞིའི་དམིགས་པ་མ་ཆག་ཙམ་རེ་བྱེད་དགོས་གསུངས། མཚམས་ཀྱི་སྒང་ལ་ཕྱོགས་ནས་ཡི་གེ་བྱུང་ན། སྔར་ནས་ཕྱོགས་འདི་ཞེས་བྱ་བ་ནས་ཡི་གེ་བྱུང་ན་མཇུག་བསམ་པ་བྱས་ལ། རང་གི་མལ་ས་མ་ཡིན་པའི་ས་གཅིག་ཏུ་ཕྱིན་ནས། ཡི་གེ་བླངས་ལ་ཡིག་ལེན་ཡང་དེ་ནས་བྱ། མཚམས་མ་གྲོལ་གྱི་བར་དུ་མལ་ས་དང་། གཏོར་མ་འཇོག་ས་དང་། རྡོ་དྲིལ་འཇོག་པ་རྣམས་མི་སྤོ། ནང་ལ་ཕྱག་དར་མི་བྱེད། ཁ་ལག་མི་བཀྲུ། སྟན་མི་སྤྲུག མལ་སའི་དྲོད་མ་ཡལ་བ་རྣམས་ཀྱང་མྱུར་དུ་འགྲུབ་བའི་གནད་ཡིན་པས་བླ་ཆོས་སུ་མ་སོང་བ་གཅེས། སྐྲ་ཁ་སྤུ་སེན་མོ་རྣམས་མི་འབྲེག ཁ་མི་བཤལ། དངོས་གྲུབ་མྱུར་དུ་ཐོབ་པའི་རྟེན་འབྲེལ་ཡོད་གསུངས། ཕྱི་ནས་མི་གཞན་གྱིས་མ་མཐོང་བར་བྱེད་ཅིང་། སྔགས་བཟླ་བའི་སྐད་གོང་བས་ཚོར་ཙམ་བྱེད་མཚམས་ཀྱི་སྒང་ལ་ཁ་ཟས་དཀོར་དང་མ་འདྲེས་པར་ངན་ངོན་ཙམ་ལ་བློ་བཀུག་ན་བསྙེན་རྟགས་ཀྱང་མྱུར་དུ་འོང་གསུང་། དེ་ཡང་མཚམས་ལ་ཞུགས་མ་ཐག་ནས་ཉི་མཚན་ངོ་མི་ཤེས་ལྟ་བུའི། བ་ཚུབ་རྟ་ཚུབ་དེ་འཕྲལ་འཇུར་འདོག་པོ་གཅིག་ཡོད་ནའང་། རེ་ཞིག་ནས་ཁམས་དུབ་ནས་ཇེ་ལྷོད་ལ་སོང་། རིམ་གྱི་གེགས་དང་ནད་འཇུག་པ་ཡིན་པས། ཐོག་མ་ནས་ཁོག་གྲིམ་ལ་སོས་བརྡལ་ཡང་ཧ་ཅང་འཇུར་འཇུར་དུ་མ་སོང་བར་བྱ། བར་དུ་སྒོ་གསུམ་འཇུག་པ་གཅིག་ཏུ་དྲིལ་ནས་འཇུར་ལ་བཏབ་སྟེ་ཉམས་སུ་བླངས། འཇུག་ན་མར་ཡང་ཧོབ་སྟེ་བཞག་པ་ལྟ་བུ་མ་ཡིན་པར་ཇེ་ཡང་ཇེ་ལྷོད་ལ་བཏང་སྟེ་དགེ་སྦྱོར་ནས་འདྲ་ཞིག་བྱས་ན་གེགས་ཆུང་ལ་ཁེ་ཆེ་བ་ཡིན་པས། དེ་ལྟ་བུའི་ཚུལ་གྱི་ཞག་གསུམ་སོགས་ཅི་རིགས་སུ་ཐུན་བཞིར་བཅད་ནས་བླ་མའི་རྣལ་འབྱོར་ཉམས་སུ་བླངས། དེ་ནས་ཞག་གསུམ་སོགས་བླ་མའི་རྣལ་འབྱོར་དང་གསོལ་འདེབས་བརྒྱ་རྩ་རེ་ཙམ་ཐུན་མགོར་གཙོ་བོར་ཡི་གེ་བརྒྱ་པའི་བསྒོམ་བཟླས་ཉམས་སུ་ལེན་པ་ནི་གེགས་ཆུང་ཞིང་དངོས་གྲུབ་མྱུར་བས་བསམ་སྦྱང་གི་གནད་ཡིན་པས། ངེས་པར་བྱས་ལ་ཞག་གྲངས་ནི་ལོངས་སྐབས་དང་བསྟུན་ནས་བྱའོ། །དེ་རྣམས་གྲུབ་ནས་ཐུན་མགོར་བླ་མའི་རྣལ་འབྱོར་ངེས་པར་དགོས། རྡོ་རྗེ་སེམས་དཔའི་བསྒོམ་བཟླས་མ་གྲུབ་ཀྱང་ཆད་པའི་སྐྱོན་མེད། དངོས་གཞི་རྡོ་རྗེ་བྲག་རྗོང་མ་འཁོར་ལོ་ཇག་པར་བཀྱེ་བ་ཡན་བསྒོམ་པའི་རྗེས་སུ། འཁོར་ལོ་གཡས་སུ་འཁོར་བའི་རང་སྒྲ་དང་མེ་འོད་ཀྱིས་བར་ཆད་ཐམས་ཅད་གཞོབ་ཐུལ་བསྲེག་པ་དང་། ལྷ་རྣམས་ཞལ་ནང་དུ་གཟིགས་བདག་དང་བསྲུང་བྱ་ལ་ཐུགས་རྩེ་གཅིག་པས་དགོངས་ཤིང་། སྔགས་ཀྱི་ང་རོ་འབྲུག་ལྟར་སྒྲོགས་པ་ལ་སེམས་གཏད་དེ་བཟླས་ལ། ངག་བཅད་དམ་པོས་ཚིག་གི་གཞན་གྱི་བར་མ་འདྲེས་པར་བྱ། དེ་ཡང་རྒྱུན་གྱི་ཐུགས་དམ་ལ་ནི་ལོང་སྐབས་ཀྱི་མ་གྲུབ་ན། དམིགས་པ་རྣམས་ངག་བཅད་དམ་པོའི་ངང་ནས་བསྒྲུབ་བཟླས་པ་རྗེས་སྤྱོད་དུ་འདུ་བའི་སྟེང་ནས་བྱས་ཀྱང་རུང་མོད། བསྙེན་པའི་སྐབས་འདིར། སྐྱབས་འགྲོ་ནས་བསྔོ་བའི་བར་ངག་མ་ཤོར་བ་དང་། གཙོ་བོར་ཤེས་པ་གུ་ཡངས་ཀྱི་འོག་འགྱུ་རྒྱ་འབྱམས་ཀྱི་ངང་ནས་གང་ཙམ་བཟླས་ཀྱང་། གཞན་ལ་མི་འཕྲོའི་ཚུལ་གྱིས་ནི། །དེ་ལྟའི་ཚུལ་གྱིས་བཟླས་པ་བྱ། །ཡུལ་གཞན་བློ་ནི་འཕྲོ་བ་ཡིས། །བསྐལ་པར་བསྒྲུབ་ཀྱང་མི་འགྲུབ་བོ། །ཞེས་དང་། སྤྱོད་འཇུག་ལས། སེམས་གཞན་གཡེངས་པས་བྱས་པ་ནི། །དེ་ཉིད་རིག་པས་དོན་མེད་གསུངས། །ཞེས་གསུངས་པ་ལྟར་འབྲས་བུ་མྱུར་དུ་འབྱིན་མི་ནུས་པས་དམིགས་པ་རྩེ་གཅིག་ཡིད་མ་ཡེངས་པ་ནི་ངེས་པར་དགོས། བཟླས་བྱའི་སྔགས་ནི། ཡི་གེ་བཅུ་གཉིས་པ་དང་། ཡི་གེ་བདུན་པ་གང་རུང་ཡིན་མོད། ཕྱག་ལེན་གཙོ་བོར་ཡི་གེ་བདུན་པ་མཛད་པས་ཐུན་གྱི་དངོས་གཞི་ཡི་གེ་བདུན་པ་ཁྲི་ཙམ་སོགས་གང་འགྲོ་དང་། ཐུན་མཇུག་ཏུ། བཟློག་པ་སོགས་དགོས་སྐབས་དང་བསྟུན་པའི་བཟློག་འཁོར་ཤཱ་ས་ན་ཉེར་གཅིག་དྲུག་ཅུ་རྩ་བཞི་སོགས་གང་འོས་བཟླ་བ་ཡིན་ལ། དེའི་གྲངས་ནི། ལེགས་གྲུབ་ཀྱི་རྒྱུད་ལས། ཡི་གེ་བཅོ་བརྒྱད་མན་ཆོད་ལ། །མཁས་པས་ཡི་གེ་འབུམ་གྱི་གྲངས། །ཡི་གེ་སུམ་ཅུ་སོ་གཉིས་ལ། །འབུམ་ཕྲག་བཞིའི་གྲངས་ཀྱིས་སོ། །དེ་ནས་ལྷག་པའི་ཡི་གེ་ལ། །འབུམ་གཅིག་གིས་ནི་གྲངས་ཀྱིས་སོ། །ཞེས་གསུངས་པའི་རྗེས་འབྲང་ན། ཡི་གེ་བཅོ་ལྔ་མན་ཆད་ལ་སྤྱིར་འབྲུ་འབུམ་མཛད་ཀྱང་། འདིར་རྒྱས་པར་རྗེ་བཙུན་ཆེན་པོས་འགྲེལ་པ། གུར་རྒྱན་དུ་བཞེད་པ་འབྲུ་རེ་ལ་འབུམ་ཕྲག་བརྒྱད་བརྒྱད་དེ་ལྔ་བཅུ་རྩ་དྲུག་གམ། ཡང་རྫོགས་ལྡན་དུས་སུ་གཅིག་བཟླས་པས། །རྩོད་ལྡན་དུས་སུ་བཞིའི་གྱུར་བཟླས། །ཞེས་གསུངས་པས། བདུན་བཞི་ཉི་ཤུ་རྩ་བརྒྱད་དམ། ད་ལྟ་སྐྱུས་མ་ནི། འབུམ་ཕྲག་བཅུ་དྲུག་གིས་གྲངས་བསྙེན་རྫོགས་པར་བཞེད། འོན་ཀྱང་འདི་ལ་ནི་མཚན་མ་ཁོ་ན་ལས་གྲངས་མི་གཙོ་གསུངས། མཚན་མ་ནི་རབ་དངོས། འབྲིང་ཉམས། ཐ་མ་རྨི་ལམ་ལ་སོགས་པར་ནག་པོ་ཆེན་པོའི་སྐུ་མཐོང་བ། ཧ་ཧའི་གད་རྒྱངས་དྲག་པོ་འཇིགས་སུ་རུང་བ་ལྟ་བུའི་གསུང་ཐོས་པ། བདེ་གསལ་མི་རྟོག་པའི་ཏིང་ངེ་འཛིན་ལྟ་བུ་ཐུགས་མཐོང་བའམ། བྱ་ནག ཁྱི་ནག མི་ནག ལྕེ་སྤྱང་། གཡག་རྒོད། མཁའ་ལྡིང་སོགས་གཟི་བརྗིད་ཅན་དུ་མ་འདུ་ཞིང་དགའ་བའི་རྣམ་འགྱུར་བྱེད་པ། ཕ་མ་དང་། སློབ་དཔོན་དང་། ཡུལ་གྱི་མི་ཆེན་དང་། ཧོར་དང་། སོག་པོ་དང་། ཨ་ཙ་ར་ལ་སོགས་པའང་འབྱུང་ཞིང་། དེ་དག་དགའ་མགུའི་ཚུལ་གྱིས་རང་ལ་འདུད་པ་སོགས་བྱེད་ཅིང་། བྱ་མཆུ་འདུམ་དང་། མཚོན་ཆ་རྩེ་ཆག གྲི་ཡུ་བ་མེད་པ་སོགས་བྱུང་ན། སྔགས་མ་དག་པས་ཞུ་དག་བྱས། ཡུག་ས་མ། མཛེ་ཕོ་མོ། བུད་མེད་ངུ་བ། ལྷ་དང་མཆོད་ཆ་ཆགས་པ་སོགས་རྨི་ན་ཉམས་ཆགས་ཀྱི་རྟགས་ཡིན་པས། བསྐང་བཤགས་ལ་འབད། གཏོར་མ་གཏོང་བའི་ལང་ལོང་དང་། རང་ཡང་ལྟོག་པ་སྙམ་བྱེད་པ། སྟོན་མོའི་སྐལ་བ་ཆད་པ་སོགས་རྨི་ན་གཏོར་མ་གསར་པ་བཟང་དུ་བཤམས་ནས་འབུལ། གཉིད་དུ་རང་དབང་མེད་པར་འགྲོ་བ་དང་། གཡལ་མང་པོ་ཡོང་ན་ཕུད་ཉམས་པ་ཡིན་པས་ཕུད་ཕྱེ་སྨན་ཕུད་སོགས་གསར་དུ་མ་ཉམས་པས་ཁ་གསོ་འབག་དང་སྤྲེའུ་སོགས་རྒྱལ་རྨི་ཅུང་ཟད་བྱུང་ན། སྤྱིར་ནི་མགོན་པོ་འདིའི་ལྟས་ལ་རྒྱལ་རྨི་མང་ཙམ་ཡོང་བས་ལོང་རྒྱུ་ཆེར་མེད། འོན་ཀྱང་དེ་དག་གིས་རྒོལ་བ་དང་། འཇིགས་སྣང་འཆར་ན། བཟློག་འཁོར་ལ་སྐྱོན་པས་རང་ཞིར་འགྱུར། གཞན་ཡང་སྒོ་རྡུང་བ། ཐོག་འཚེག་པ། ཤུག་པ་འབོད་པ། འཇིགས་ངམ་ངམ་འོང་བ། འོད་འཁྱུག་པ་སོགས་དང་། གྲིབ་ནོན་ལྟ་བུར་འོང་བ་ནི། ནག་པོ་ཆེན་པོ་གྲུབ་པའི་རྟགས་རྒྱུད་དུར་ཁྲོད་ནག་པོ་ལས་གསུངས་པ་ལྟར། འདྲེ་ནོན་དུ་གྲགས་པ། འདི་འདྲ་བས་ཐིབ་ཐིབ། གནོན་པ་ནི་ངེས་པར་འབྱུང་། གོ་གྱོན་པ། རྫོང་ནང་ན་འདུག་ལ་འཁོར་དུ་མས་བསྐོར་བ་སོགས་བསྲུང་བ་འགྲུབ་པའི་ལྟས། ཤ་རློན་པ་དམར་རྩེར་བ། མགོ་ལག་དང་གློ་སྙིང་འབྱིན་པ། སེམས་ཅན་བསད་པ། བཟུང་བ། སྲོག་ཆགས་མ་རུང་བ་བསད་པ་སོགས་བྱུང་ན། ངེས་པར་བཟློག་པ་གྲུབ་པའི་རྟགས་ཡིན་ལ། རྒྱང་གླུ་ལེན་པ། རྟ་བོང་གི་ཁྱུ་མང་པོ་སོགས་བྱུང་ན། དམིགས་པ་གཡེལ་བས་ཅུང་ཟད་མི་འགྲུབ་པའི་ལྟས་ཡིན་པས། དམིགས་པ་རྩེ་གཅིག་ཏུ་བཅུན་ཞིང་རྨི་ལམ་བཟློག་པ་ཉམས་སུ་བླངས། དེ་ཡང་བསྙེན་སྒྲུབ་ལ་སོགས་ཀྱི་ཚེ་རྨི་ལམ་ངན་པའམ། ལྟས་ངན་པའི་བྱེ་བྲག་ཅི་བྱུང་ཡང་། ཉམ་ང་བག་ཚ་བར་མི་བྱ་བར་དེ་མ་ཐག་ཏུ། རང་ནག་པོ་ཆེན་པོར་ལམ་གྱིས་གསལ་བའི་ཐུགས་ཁར། ལས་ཀྱི་གཤིན་རྗེ་དམར་ནག གཡས་རལ་གྲི། གཡོན་སྦྲུལ་ཞགས་འཛིན་པ། གནོད་བྱེད་ལ་རྔམ་པའི་ཞལ་གདངས་པ་དེའི་ལྟེ་བར་རྒྱབ་ཕྱོགས་སུ་ཉི་མའི་རང་བཞིན་གྱི་འཁོར་ལོ་རྩིབས་བརྒྱད་གཡས་སུ་འཁོར་བ། མདུན་དུ་ཟླ་བའི་རང་བཞིན་འཁོར་ལོ་རྩིབས་བརྒྱད་གཡོན་དུ་འཁོར་བ་གསལ་བཏབ་ལ། རང་གི་ཐུགས་ཁའི་འོད་ཀྱི་རྨི་ངན་ལྟས་ངན་གང་ཡིན་པ་དེ་མདུན་དུ་བཀུག་ནས་བསྒྱེལ་དེ་སྐྲག་ནས་ཉམ་ཐག་པར་བསམ་ལ། ཨོཾ་ཤྲཱི་མ་ཧཱ་ཀཱ་ལ་ཡ། ཤཱ་ས་ན། ཞེས་པ་ནས་ཨི་དམ་དུཥྚའི་བར་ངག་ཏུ་བརྗོད། དེ་ནས་ཁས་རྔུབ་པའི་སྟང་ཀ་བྱ་ཞིང་། གནོད་བྱེད་རང་དབང་མེད་པར་ཞལ་དུ་རྔུབ། དམར་ཆིལ་ལི་གསོལ་ཏེ་མིད་པས་ཐུགས་ཁའི་གཤིན་རྗེའི་ཁར་སོང་། དེས་ཀྱང་ཞིབ་པར་བལྡད་ནས་མིད་པས་ལྟོ་བའི་ཉི་ཟླ་ཁ་སྦྱོར་གྱི་བར་དུ་ཚུད་དེ། འཁོར་ལོ་གཡས་གཡོན་དུ་འཁོར་བས་ཕྱེ་མར་བྱ། ཉི་མའི་མེས་བསྲེགས། ཟླ་བའི་འགྱུར་བྱེད་ཀྱི་ཆུས་སྦྱངས་པའི་མཐར། སྟོང་གསུམ་གྱི་ཕ་མཐར་ཡུད་ཀྱིས་ཁྱེར་ནས་སྟོང་ཉིད་དུ་ཐིམ་པར་བསམ་རླུང་བཟུང་ནས་ཕོ་བ་གཡས་གཡོན་དུ་བསྐོར། ཡིད་ཀྱི་དམིགས་ནས། རྨི་ངན་ཁ་ཁ་ནས་རྨི་ངན་དི་ན་མེ་ཀེ་ན་མཱ་ར་ཡ་ཧཱུྃ་ཕཊ་ཀྱི་བར་བཟླས་འཕྲལ་རླུང་དྲག་ཏུ་ཕྱིར་འབུད། ཡང་དེ་མ་ཐག་མདུན་དུ་དགུག་པ་སོགས་སྔར་བཞིན་རླུང་འབུད་པའི་བར་ཉེར་གཅིག་བྱས་པས། བསྙེན་པ་རྫོགས་པ་རྣམས་ལ་ནི་དེ་མ་ཐག་བསད་རྟགས་དང་། གུས་པས་འདུད་པ་སོགས་འབྱུང་བར་སྣང་ཞིང་། ངེས་པར་རྨི་ལྟས་ངན་པ་ཟློག་ངེས་པའི་ཟབ་ཏིག འདི་ཡང་ཤིན་ཏུ་གཅེས་ཤིང་མཁོ་བ་ཡིན་ནོ། །མདོར་ན་དེ་ལྟ་བུའི་ཚུལ་གྱི་བསྙེན་པའི་ལྟས་ཐེངས་གསུམ་ཙམ་རྒྱུན་མར་བྱུང་གི་བར་རམ། གྲངས་འདི་ཙམ་འདྲེན་དམ་བཅས་པ་དེ་རྫོགས་པ་ན། གཏང་རག་གི་ཚུལ་དུ་མཆོད་གཏོར་ཚོགས་འཁོར་རྒྱས་པར་བྱ་ཞིང་། དམ་ཚིག་དང་ལྡན་པའི་ནང་མི་གཙང་མ་གཉིས་གསུམ་ཙམ་ལ་འཕྲད་པ་ནས་རིམ་བཞིན་ཇེ་མང་ལ་འཕྲད། གྲིབ་དང་འདྲིས་སུ་བཅུག་ལ། ཕྱི་ནང་གི་མཚམས་རིམ་བཞིན་གྲོལ། དེ་ཡང་། མཚམས་གྲོལ་དུ་ཉི་བའི་ཚེ། ཐུགས་དམ་ཡང་དུ་བཏང་། གྲོལ་ཁར་མཚམས་འོག་ཏུ་བཅུག་པའི་གྲོགས་གཅིག་གམ་གཉིས་བོས་ནས། ཐུན་མཚམས་རྒྱུན་རིང་བར་བྱས་ལ་ཀློག་ལ་སོགས་པ་བྱེད། དེ་ནས་སང་ཉིན་རང་གི་ཁང་པའི་རྒྱབ་ཏུ་ཐོན་ནས་བསྐོར་བ་ལྟ་བུ་བྱེད། དེའི་སང་ཉིན་རང་གི་ཁང་ཐོག་ཏུ་ཕྱིན་ནས་བསྐོར་བ་དང་། ཕྱི་ན་ཡོད་པའི་མི་རྣམས་དང་། དངོས་སུ་མི་འཕྲད་པར་རྒྱང་ནས་མཐོང་བར་བྱེད། དེའི་སང་ཉིན་རི་ཁ་ལྟ་བུའི་མཐོ་བ་དང་། གང་འོས་སུ་སྐྱོ་སང་ལ་འགྲོ་ཞིང་། མི་དང་དངོས་སུ་མ་འཕྲད་ཙམ་བྱེད། དེས་ན་མཚམས་ལ་ཧོབ་ཐོན་དུ་མི་གྲོལ་བར་གྲིབ་དང་འདྲིས་སུ་བཅུག་ལ་དལ་བུ་དལ་བུས་གྲོལ་དགོས་གསུང་། མདོར་ན་ཐོག་མཐའ་གཉིས་སུ་ཅུང་ཟད་ལྷོད་པ། བར་དུ་སྒོ་གསུམ་འཇུག་པ་གཅིག་ཏུ་སྒྲིམ་ནས་ཤིན་ཏུ་འཇུར་བ་སྟེ། དགེ་སྦྱོར་ནས་འདྲ་ལྟ་བུ་བྱེད་པ་ནི་མཚམས་གང་བྱེད་ཀྱི་གནད་ཟབ་མོ་ཡིན་ནོ། །དེ་ལྟ་བུའི་ཚུལ་གྱི་བསྙེན་པ་ལེགས་པར་ཐིམ་ནས། བསྟན་པ་དང་རང་གཞན་གྱི་དོན་དུ་ལས་ཀྱི་ཚོགས་རབ་འབྱམས་བསྒྲུབ་པ་ལ་དབང་བའི་ཞལ་ཤེས་ཕྱག་ཁྲིད་དང་ལྡན་པས་ཉམས་སུ་བླངས་ཏེ་རང་གཞན་ལ་ཕན་གདགས་པར་བྱའོ། །དེ་ལྟར་རྒྱལ་བའི་བསྟན་སྲུང་ཀུན་གྱི་མཆོག །དཔལ་ལྡན་གུར་གྱི་མགོན་པོའི་ལམ་གྱི་བཅུད། །མཆོག་ཐུན་གྲུབ་གཉིས་བདེ་བླག་སྩོལ་བ་འདི། །ས་སྐྱའི་རྗེ་བཙུན་ཐུགས་ཀྱི་ཉིང་ཁུ་ཡིན། །གང་འདི་བརྒྱུད་པའི་རིམ་པ་མ་ཉམས་ཤིང་། །སྙན་བརྒྱུད་བྱིན་རླབས་སརྒ་མ་ལོག་པར། །དེང་སང་མ་ནུབ་ཡོལ་སྒོར་ཐོབ་པ་རྣམས། །བརྗེད་བྱང་བཀོད་འདི་རང་གི་དྲན་གསོའོ། །སྐལ་མཉམ་གཞན་ལའང་ཕན་པ་མ་བཀག་མོད། །འོན་ཀྱང་དེང་དུས་འདི་འདྲར་དད་ཉུང་བས། །གདམས་པ་འདི་ཡང་ཉ་པས་རིན་ཆེན་སྙེད། །རྣམ་པར་སྨད་ནས་དོར་བཞིན་གྱུར་གྱི་དོགས། །ལེགས་བཤད་འདི་ནི་ཆོས་རྗེ་མཁྱེན་རྩེ་དབང་། །ངག་དབང་ཆོས་ཀྱི་གྲགས་པའི་གསུང་རབ་རྣམས། །ཕན་ཚུན་འཐོར་བ་སྤང་ཕྱིར་གཅིག་ཏུ་བསྡུས། །རང་བཟོས་ཚིག་སྦྱོར་ཅི་ཡང་མ་བྲིས་ལགས། །འདི་འདྲ་རང་གི་བྱུང་ན་དོན་གཉིས་ཀྱི། །དཔལ་རྣམས་གྲུབ་ལ་བདུད་དཔུང་ཚར་གཅོད་ཅིང་། །མི་འགྱུར་ཐར་པའི་མཆོག་གི་རྒྱལ་སྲིད་ཆེ། །ངེས་པར་ཐོབ་པའི་དཔལ་དེ་ལག་ན་འདུག །དབང་དང་བྱིན་བརླབས་ཁྲིད་བཀའ་མ་ཐོབ་པས། །དཔེ་འདི་མཐོང་ཀྱང་བལྟ་བར་མི་བྱེད་ལ། །སྙིང་འདྲ་སློབ་མ་མ་གཏོགས་ཀུན་ལ་ནི། །ཆོས་བརྒྱུད་ཤོད་ལ་དཔེ་བརྒྱུད་མཁའ་དབྱིངས་སྦོས། །གལ་ཏེ་བརྒྱུད་པ་མི་ཟིན་བློ་རྨོངས་ལ། །འདིའི་ནང་ནས་གདམས་པ་ཆ་ཤས་ཙམ། །སྦྱིན་ནས་དལ་འབྱོར་དོན་ལྡན་ལ་སྦྱོར་སོགས། །རྣམ་པར་དཀར་བའི་ཕྲིན་ལས་རྒྱ་ཆེན་མཛོད། །དགེ་འདིས་བསྟན་པའི་མངའ་བདག་ས་སྐྱ་པའི། །སྙན་བརྒྱུད་སློབ་བཤད་བདུད་རྩིའི་དགའ་སྟོན་གྱིས། །སྐལ་བཟང་སྐྱེ་བོའི་སྙིང་གི་མེ་ལོང་ལ། །གྲུབ་གཉིས་ལྟད་མོ་ཅི་ཡང་རྒྱས་གྱུར་ཅིག །ཅེས་དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོའི་བསྲུང་བའི་འཁོར་ལོ་རྡོ་རྗེ་བྲག་རྫོང་མའི་འཁྲིད་ཀྱི་བརྗེད་བྱང་བདུད་དཔུང་ཚར་གཅོད་ཅེས་པ་འདི་ནི། ཤཱཀྱའི་དགེ་སློང་སྙོམས་ལས་པ་སངས་རྒྱས་ཕུན་ཚོགས་ཀྱིས་རང་གི་དྲན་གསོར་ཆོས་རྗེ་མཁྱེན་བརྩེ་བའི་འཁྲིད་ཡིག་ན་མི་གསལ་བ་རྣམས། མཁས་གྲུབ་ངག་དབང་ཆོས་ཀྱི་གྲགས་པའི་ཡིག་ཆ་ནས་ཁ་བསྐངས་ཏེ། འཕགས་པའི་ཡུལ་ན་པྲ་ཛ་པ་ཏི། བོད་སྐད་དུ་སྐྱེས་བདག་ཞེས་པ་ལྕགས་མོ་ལུག་ལོ་ཧོར་ཟླ་བརྒྱད་པའི་ཉེར་ལྔའི་ཉིན་དཔལ་ཨེ་ཝཾ་ཆོས་ལྡན་གྱི་ཆོས་གྲྭར་སྦྱར་བའི་ཡི་གེ་པ་ནི། ཤར་མི་ཉག་གི་བཙུན་པ་ཤེས་རབ་བཟང་པོའོ། །